**เรียนรู้สู่สังคมสูงวัย กับการดูแลผู้ป่วยสูงอายุ**

**ก้าวให้พ้นจากกรอบการมองโรคแบบเดิมๆ**

การดูแลผู้สูงอายุในยุคปัจจุบัน จะต้องลบล้างความคิดเก่าที่มองว่าความสูงวัยว่าเป็นภาวะของโรค แต่มองสุขภาพของผู้สูงอายุให้เชื่อมกับเรื่องต่างๆ ไม่ว่าจะเป็นเรื่องของความเป็นมนุษย์ เรื่องสันติภาพ ตัวอย่างเช่น การก้าวข้ามความคับแค้นใจ ความขุ่นข้องหมองใจ และการเยียวยาความสัมพันธ์ร้าวฉานต่างๆ การเชื่อมโยงกับเรื่องสุนทรียภาพ ซึ่งหมายถึงการไม่สูญเสียความรู้สึกรู้สมต่อสิ่งต่างๆ ที่เกิดขึ้นรอบตัว ตลอดจนเชื่อมโยงกับเรื่องอิสรภาพจากความกลัวต่างๆ ไม่ว่าจะเป็นความกลัวเรื่องความมั่นคง กลัวเรื่องลูกหลาน หรือกลัวเรื่องตายไปแล้วจะเป็นอย่างไร

“สุขภาพดี” ของผู้สูงอายุ จึงแยกไม่ออกจาก “ชีวิตที่ดี” ดังคำว่า Health ที่มาจากรากศัพท์ของคำว่า Whole ซึ่งนิยามเป็นภาษาไทยได้ว่า “ความสุขสมบูรณ์”  โดยคำว่า “สมบูรณ์” ประกอบด้วยคำว่า “สม” แปลว่า “ลงตัว” กับ “บูรณ์” คือ “บูรณาการ” จึงหมายถึง มีองค์ประกอบจำนวนมากมารวมกันแล้วลงตัว การดูแลผู้สูงอายุให้มีชีวิตที่สมบูรณ์จึงต้องพิจารณาองค์ประกอบจำนวนมาก เป็นศิลปะที่อาศัยมุมมองในหลายมิติเพื่อให้เกิดความลงตัว และเป็นความงามของวิชาชีพแพทย์ พยาบาล ที่ท้าทายความคิดสร้างสรรค์ในการเข้าไปสัมพันธ์กับชีวิตของผู้สูงอายุ และทำให้มีสุขภาพดีขึ้น ไม่เพียงในความหมายของการไม่มีโรค (ทางกาย) คือลาภอันประเสริฐ หรืออายุยืนยาวเท่านั้น แต่ต้องรวมถึงสุขภาพที่เกิดจากความเป็นธรรม เป็นไท ไม่ถูกกดขี่ อยู่เย็นเป็นสุข อยู่ร่วมกันในสังคมได้ หรือเข้าถึงความดี ความงาม ความจริง อีกด้วย

ดังนั้น แม้ภาวะสูงวัยจะเป็นภาวะไม่สามารถเติบโตในทางกายภาพได้อีกแล้ว แต่ในมิติอื่นๆ ไม่ว่าในทางจิตใจ สังคม และจิตวิญญาณล้วนสามารถเหลือเติบโตได้อย่างไม่สิ้นสุด เช่น เป็นเวลาของการทบทวนเข้าถึงคุณค่าชีวิต เป็นเวลาของการฟื้นฟูความสัมพันธ์ทางสังคมที่ร้าวฉาน เป็นวัยที่สะท้อนภูมิปัญญาจากประสบการณ์ชีวิต เป็นวัยส่องตะเกียงให้กับคนวัยอื่นๆ ตลอดจนเป็นวัยเพื่อการเตรียมตัวและทำวาระสุดท้ายของชีวิตให้สมบูรณ์ วัยชราจึงมีพันธกิจของชีวิตอีกแบบหนึ่ง ที่ไม่ควรไปอาลัยอาวรณ์กับศักยภาพที่เคยมีมา

จะเห็นได้ว่า การปรับปรุงเปลี่ยนแปลงระบบการดูแลผู้ป่วยระยะสุดท้ายโดยเฉพาะในผู้ป่วยสูงอายุของสังคมไทย เพื่อให้สามารถตอบโจทย์อันหลากหลายของผู้สูงอายุได้อย่างมีคุณภาพ มีความจำเป็นอย่างยิ่ง แต่คงไม่สามารถดำเนินการให้ลุล่วงได้ภายในระยะเวลาอันสั้น ด้วยเหตุปัจจัยทางเศรษฐกิจ สังคม การเมืองเฉพาะตัวของประเทศไทย แต่สิ่งที่มีความจำเป็นไม่แพ้กัน และอาจดำเนินการได้ในทันที คือการเปลี่ยนแปลงมุมมองและทัศนคติในระดับบุคคลที่มีต่อภาวะสูงวัยหรือผู้ป่วยสูงอายุ เพียงเชื่อมั่นในศักดิ์ศรีและศักยภาพของความเป็นมนุษย์ทั้งในตัวเองและผู้ป่วย

ที่มา: จดหมายข่าวอาทิตย์อัสดง ปีที่ 4 ฉบับที่ 14 ประจำเดือน ตุลาคม – ธันวาคม 2555

นางจุลินทิพย์ เจนสุนทรระวี แครอท